Byggeriet var i gang til det, der skulle være topmoderne sportsfaciliteter. Jetsmark Idrætscenter skulle udbygges og moderniseres med ny foyer og café, bedre svømmehal og et spring- og motorikcenter. Men der blev sat noget af en kæp i hjulet, da entreprenøren, som skulle stå for hele byggeriet, blev erklæret konkurs tilbage i maj 2022. Siden har idrætscentret arbejdet på at få byggeriet i gang igen. Først undersøgte man, om totalentreprisen kunne overdrages, siden har man valgt at udbyde byggeriet i mindre etaper. Og nu er byggeriet i gang igen. Flere udbud Byggeriet er således inddelt i to etaper, hvor første etape omfatter færdiggørelse af lejemål på førstesalen og det nye indgangsparti. Anden etape gælder færdiggørelse af spring- og motorikcentret, café, fællesrum og nye omklædningsrum til svømmehallen. Det er første etape, som nu er sat i gang. Efter udbud er etapen tildelt firmaet Kjærsgaard & Simonsen ApS fra Vodskov. Anden etape forventes udbudt omkring 1. februar. Siden entreprenøren gik konkurs har idrætscentret været i drift, hvor det var muligt. Samtidig er der over efteråret og vinteren lavet mindre projekter, så byggeriet kunne klare vinteren, og så mest muligt af centret kunne bruges. På den måde har man forsøgt at undgå store økonomiske konsekvenser og forsinkelser. Byggeriet forventes endeligt færdiggjort 1. september 2023.

Referat:
Efter en ufrivillig pause er byggeriet ved Jetsmark Idrætscenter nu i gang igen.